

Majandus- ja Kommunikatsiooniministeerium Teie 10.02.2026 nr 2-2/499-1

[info@mkm.ee](mailto:info@mkm.ee)

**Vabariigi Valitsuse korraldus „Põhjamaade-Balti** *kuupäev digikonteineris*

**vesinikukoridori ja selle toimimiseks vajaliku taristu**

**riigi eriplaneeringu ja keskkonnamõju strateegilise**

**hindamise algatamine“ eelnõu kooskõlastamine**

Majandus- ja Kommunikatsiooniministeerium esitas 10.02.2026 Riigimetsa Majandamise Keskusele (RMK) kooskõlastamiseks ja arvamuse andmiseks Vabariigi Valitsuse korralduse „Põhjamaade-Balti vesinikukoridori ja selle toimimiseks vajaliku taristu riigi eriplaneeringu ja keskkonnamõju strateegilise hindamise algatamine“ eelnõu. RMK annab teada, et toetab korralduse eelnõu ning palub edasises menetluses alltoodud ettepanekute ja seisukohtadega arvestada.

**1. Taristukoridoride eelistamine**

Toetame selgelt eelnõu seletuskirjas väljatoodud suunist eelistada olemasolevaid tehnovõrkude koridore. See on kriitiline uue maahõive vähendamiseks ja metsamaade edasise killustumise piiramiseks.

**2. Looduskaitselised piirangud**

Trassi kavandamisel tuleb vältida kaitsealasid, püsielupaiku ja Natura 2000 alasid. Natura eelhindamine peab olema sisuline ning ebasoodsa mõju riski korral tuleb eelistada alternatiivi, mis mõju välistab.

**3. Ökoloogilised riskid**

Eraldi tuleb analüüsida metsade killustumist, rohevõrgustiku sidusust ja servamõju. Kuna kavas on kõrgsurvetorustik, tuleb selgitada sellega kaasnevate ohutusvööndite ja püsivate piirangute mõju ümbritsevale ökosüsteemile ja veerežiimile.

**4. Metoodiline kaasamine**

Peame vajalikuks, et planeeringu koostamise ja mõjude hindamise käigus käsitletakse riigimaa valitsemisega seotud küsimusi süsteemselt. Näha ette regulaarsed töökohtumised RMK spetsialistidega juba KSH prorammi ja asukoha eelvaliku etapis, et vältida ebaefektiivseid lahendusi.

**5. Mõjude ulatuse analüüs**

Eriplaneeringu raames tuleb välja selgitada ja kirjeldada, millised on vesinikutaristu ohutusvöönditest tulenevad tüüpilised püsivad piirangud metsamajandamisele. Hinnata maakasutuse muutusest tulenevat kinnistute väärtuse muutust, kirjeldada piirangutega seotud hüvitusmeetmed maaomanikele ja arvestada seda trassialternatiivide kaalumisel.

**6. Standardite seadmine**

RMK peab vajalikuks, et planeeringu elluviimise tingimustes sätestataks põhimõtted ajutiste ehitusaegsete mõjude (ajutised teed, ladustamisplatsid) leevendamiseks ja maa-alade hilisemaks taastamiseks.

**7. Kulude läbipaistvus**

Tagada, et uuringute ja välitööde läbiviimine RMK maadel toetub selgetele kokkulepetele ega too riigivara valitsejale kaasa täiendavat koormust.

**8. Taristu proportsionaalsus**

Kuna vesinikutaristu on suuremahuline ja kulukas arendus, tuleks keskkonnamõju strateegilise hindamise (KSH) raames hinnata lisaks asukohavalikule ka taristu proportsionaalsust, mille raames:

1. Kirjeldada realistlikud kasutusstsenaariumid ja ajahorisont;

2. Hinnata alakasutuse riski ja selle mõju avalikule huvile;

3. Võrrelda alternatiive, sh etapiviisilist arendust ja lühikesi ühendusi otse tootmis- või tarbimispunktide vahel.

Asukoha eelvaliku etapis on vajalik rakendada ranget leevendusmeetmete hierarhiat (vältimine-minimeerimine-taastamine-kompenseerimine).

Riigi eriplaneeringu menetlus peab olema sisuliselt alternatiive võrdlev, tuginema selgetele vältimiskriteeriumidele ning tagama riigimaa valitseja huvide ja loodusväärtuste kaitse kogu planeerimisprotsessi vältel.

Lugupidamisega

/allkirjastatud digitaalselt/

Maire Kulla

Riigimetsa Majandamise Keskus

vanemjurist

[maire.kulla@rmk.ee](mailto:maire.kulla@rmk.ee)